## Made in Europe: az új Kia Ceed

* **Sportos, új formatervvel lép színre a Kia Ceed és Ceed kombi**
* **Innovatív technológiák fokozzák a kényelmet, a praktikumot és a biztonságot**
* **Sávkövető Asszisztens: az első Kia 2. szintű önvezetéssel**
* **Fejlett vezetőtámogató rendszerek teljes választéka**
* **140 lóerős 1.4 T-GDi benzines és különösen takarékos új 1,6 literes ‘U3’ dízelmotor**
* **Változott az írásmód: a cee’d mostantól Ceed**
* **Gyártás Szlovákiában, 7 éves, 150 000 km-es gyári garancia minden modellre**
* **2018 második negyedévétől egész Európában kapható**

**2018 június – A harmadik generációjába lépő, Európában tervezett, fejlesztett és gyártott, új Ceed innovatív új technológiáival, érett, sportos formatervével és még élvezetesebb vezethetőségével még inkább megerősíti a Kia jelenlétét az európai alsó-középkategóriában.**

Azóta, hogy 2006 decemberében a Kia szlovákiai gyárában megkezdődött az első generációs cee’d gyártása, több mint 1,28 millió példány készült az autóból. A modell most nevének megújuló írásmódjával – cee’d helyett Ceed – teszi még egyértelműbbé, hogy európai közönség számára, európai formatervvel készült. A második generációból 2012 és 2018 között több mint 640 ezer talált gazdára. A harmadik kiadásába lépő új Ceed a várakozások szerint még nagyobb arányban részesül a Kia európai eladásaiból.

Ahogy elődeit, az új modellt is Frankfurtban, a Kia európai formatervező, termékfejlesztő részlegeinél tervezték és fejlesztették. A modellt a szlovákiai Zsolnán működő Kia üzemben gyártják, a Kia Sportage és Kia Venga modellekkel együtt.

„A több mint egy évtizedes múltra visszatekintő Kia Ceed változatlanul meghatározó szerepet játszik a márka stabil európai növekedésében.” – mondta Emilio Herrera, a Kia Motors Europe ügyvezető igazgatója. „Ahogy elődeit, az új modellt is kifejezetten és kizárólag európai vásárlók számára terveztük és fejlesztettük, és a Kia egyre népesebb ügyfélkörétől kapott visszajelzések alapján finomítottuk. 2006 óta több mint 1,3 millió Ceed gépkocsi készült itt, az új modell elődeinek összes, a tulajdonosok által különösen kedvelt jellemzőjét megőrizte.”

„Az új Ceed modern, összetéveszthetetlen formatervet kínál, ami első megjelenése óta jellemző volt a típusra. Az új Ceed fejlett új technológiai megoldásai minden eddiginél magasabb szintű kényelmet, praktikumot és biztonságot nyújtanak. Az új motorok választéka, valamint az európai ízlésre hangolt rugózás és vezethetőség még élvezetesebbé, még magával ragadóbbá teszik az autó vezetését. A Kia egyedülálló, hétéves gyártói garanciája pedig minden egyébnél többet mond el az ügyfeleknek új autójuk minőségéről.”

Az új ötajtós Ceed és a Ceed kombi gyártása májusban megkezdődött, az eladások Európa-szerte 2018 második negyedévében indulnak.

**Piaci pozíció**

**Új Ceed: sokoldalúbb szerepvállalás az európai C-szegmensben**

A C-szegmens (más néven alsó-középkategória) 2017-ben az európai újautó-eladások 22 százalékát tette ki; a méretosztály stabilan egyike a két legtöbb kategóriának. A kifutó Ceed a Kia európai eladásainak 16 százalékáért felelt 2017-ben; a típus 2012-es bevezetése óta töretlenül az egyik legkeresettebb modell a márka európai palettáján - a Sportage mellett.

„A Kia 2006-ban 1,5 százalékos piaci részesedéssel bírt Európában. Alig több mint egy évtizeddel később ez 3,0 százalékra\* nőtt.” – mondta Emilio Herrera. „A Ceed bevezetése óta csaknem duplájára nőttek a Kia éves eladásai Európában, a tavalyi évben több mint 472 000 darabot adtunk el. A Ceed modellcsalád fontos szerepet játszik azon célkitűzésünk megvalósításában, hogy éves eladásaink idén és mostantól meghaladják a félmillió darabot.”

A Ceed különleges helyet foglal el a Kia modellkínálatában: az ügyfelek szerint ez a legdinamikusabb és legsportosabban vezethető modell, ugyanakkor az egyik legmegbízhatóbb, legpraktikusabb és leginkább felismerhető is. A GT és GT Line verziók érkezésével kibővített kínálat révén a Kia alsó-középkategóriás ferdehátú modellje a márka 'középpontját' testesíti meg.

„A Ceed mára jól látható jelenséggé vált Európa útjain, az ügyfelek tisztában vannak azzal, mit testesít meg a Kia számára: megbízhatóságot és minőséget, biztonságközpontú szemléletet, a nagyszerű vezethetőség és a kifinomultság kombinációját, és persze modern technológiák bőséges választékát.” – tette hozzá Emilio Herrera. „Ügyfeleink azt is nagyra értékelik, hogy a modellt helyben, Európában terveztük, fejlesztettük és gyártjuk.”

2006-os bevezetése óta több mint 1,3 millió Ceed készült a Kia szlovákiai üzemben. Az eladások többségét az ötajtós változat teszi ki, míg a kombi 2007-es bevezetése óta hozzávetőlegesen 40 százalékkal részesedik az eladásokból (az alsó-középkategória más képviselőinél ez az arány mintegy 30%).

**Külső formaterv**

**Érett dinamizmus – Új formanyelv az új generációs Ceed számára**

Az új Kia Ceed formaterve a márka európai dizájn központjában, a németországi Frankfurtban készült Gregory Guillaume európai formatervezési igazgató és Peter Schreyer formatervezésért felelős alelnök és vezető formatervező irányítása alatt. A Stinger sportos, érzelmekkel telített dizájnját megöröklő új Ceed elődjénél is magabiztosabb megjelenést közvetít, amely egyszerre érzelmekkel teli és pontosan kivitelezett.

A második generációs modellnél szélesebb és alacsonyabb, nagyobb hátsó túlnyúlású új Ceed hátratolt utasfülkéje érettebbé, sportosabbá teszi az autó sziluettjét. Az előd lekerekített éleit egyenes vonalak váltották fel, az orr még szélesebb 'tigrisorr' hűtőmaszkot és alsó légbeömlő nyílást hord, a homlokzatot precízen megrajzolt, lineáris idomok keretezik. Az újonc alapkivitelben megkapja a LED-es 'jégkocka' nappali fényeket, amelyek eddig a GT és GT Line kivitelek sajátjai voltak. Oldalról nézve az éles, egyenes vonalak optikailag meghosszabbítják a motorházfedelet, s egyben azt a hatást keltik, mintha az autó egyenesebben, függőlegesebben állna. Az érettség és erő demonstrációjaként a vállvonal az eddiginél vízszintesebb síkon fut végig. Az új modell is megkapta azt a széles C-oszlopot, amely az elmúlt években a Kia védjegyévé vált, és amely még inkább kihangsúlyozza a hátratolt utastér hatását. Nem mellékesen ez a megoldás kecses, félhold-szerű formát kölcsönöz a felső ablakívnek. Hátul új LED-es nappali helyzetjelzők teszik kiválóan láthatóvá – és azonnal felismerhetővé – a Ceedet.

A Kia új ‘K2’ padlólemezére épülő új ötajtós ferdehátú Ceed 20 mm-rel szélesebb (1800 mm) és 23 mm-rel alacsonyabb (1447 mm) a kifutó modellnél. A tengelytáv változatlanul 2650 mm, ám az első túlnyúlás 20 mm-rel rövidebb (880 mm), a hátsó pedig ugyanennyivel hosszabb (780 mm) lett. A modell nagyobb szélessége és megnövelt hátsó túlnyúlása határozottabb, sportosabb kiállást eredményez, magabiztosabb megjelenést kölcsönözve az autónak.

Az ötajtóssal csaknem azonos méretű Ceed kombi hátsó túlnyúlása hosszabb: 115 mm-rel nőtt meg (most 1070 mm) a kifutó modellhez képest. A 4600 mm hosszú (elődjénél 95 mm-rel nagyobb) új modell számottevően tágasabb csomagteret kínál.

Az új Ceed modellcsalád bevezetésétől fogva 11 különböző színárnyalatban lesz elérhető. A vevők többféle méretű és kialakítású keréktárcsák közül választhatnak, a 15 colos acél keréktárcsáktól a 16 colos acél vagy könnyűfém kerekeken át a 17 colos kéttónusú Diamond Cut könnyűfém keréktárcsákig.

**Belső kialakítás**

**Gazdaságosabb helykihasználás modern formatervvel**

A beltérben minden eddiginél jobb ergonómia várja az utasokat, a felhasznált anyagok általános minősége jelentősen javult. A belső tér kialakítása a legújabb generációs Kia modelleknél alkalmazott dizájnt követi. A műszerfal vízszintes elrendezése révén plasztikusabb, precízen illeszkedő, kecses kialakítású. Ráadásul ez az elrendezés tágasabb teret és jobb térérzetet is teremt az első utas oldalán, ami nagyobb lábteret és jobb kilátást eredményez.

Az összes modell műszerfala vízszintesen kétfelé osztott: a felső részen a 'lebegő' érintőképernyős infotainment rendszer helyezkedik el, míg alul az audiorendszer, valamint a fűtés és szellőzés kezelőszervei. A középkonzol enyhén a vezetőülés felé fordul, megkönnyítve a menet közbeni használatot. A beltérben a korábbinál nagyobb arányban alkalmaztak kifinomult, puha tapintású anyagokat, kihangsúlyozva a kifinomult, elegáns környezetet. A felületek fémhatású vagy selyemfényű króm dekorációt hordanak, a kárpitok választéka a különféle szövetektől a mesterséges bőrön át a természetes bőrig igen bőséges. Opcióként bőr kormánykerék és -sebességváltó gomb is rendelhető.

A Ceed új padlólemeze gazdaságosabb helykihasználást tett lehetővé. Az ötajtós és a kombi modell egyaránt tágasabb belső teret kínál. A szélesebb karosszériának köszönhetően megnőtt a hátsó válltér (+34mm, 1406 mm), míg a 16 mm-rel mélyebb hátsó üléshelyzet megfelelő térd- és lábhelyet eredményez a második üléssorban. A mélyebb tetővonal ellenére a korábbinál nagyobb, 987mm-es fejtér várja, az elöl ülőket. A hátsó ülőpadot is mélyebben építették be, így az itt helyet foglaló utasok fejtere hasonlóan tágas.

Míg az ötajtós Ceed alapterülete hasonló az elődjéhez, csomagtartója 15 literrel tágasabb: 395 literes lett. A rakodóperem is számottevően alacsonyabb, a csomagokat 87 mm-rel alacsonyabbra kell emelni, mint az elődmodellnél. A két szinten behelyezhető csomagtérpadló lehetővé teszi terebélyesebb tárgyak szállítását, vagy egy padló alatti titkos rekesz kialakítását.

Az új Ceed Sportswagon csomagtartója szintén jóval tágasabb, mint eddig: 97 literrel (18%) nőtt az elődmodellhez képest, így most eléri a 625 litert – ez nagyobb, mint a legtöbb középkategóriás kombi azonos értéke. A rakodóperem itt is jóval alacsonyabb, ami megkönnyíti a súlyos csomagok berakodását.

Az alsó-középkategóriás kombik vásárlói azonban többet várnak el a tágas csomagtartónál, ezért a Kia tervezői a sokoldalúságot és a használati értéket is kiemelt jelentőségű szempontként kezelték a fejlesztés során. Ennek köszönhetően az új Ceed kombi kategóriájának egyik legpraktikusabb képviselője. A 40:20:40 arányban osztva dönthető hátsó ülés elemei a csomagtartóban elhelyezett kar meghúzásával, a távolból is ledönthetők. Az összes ülést lehajtva teljesen sík padlót kapunk. A Ceed kombi összes kivitelében padló alatti rekesz szolgál apró tárgyak biztonságos elhelyezésére, alapfelszerelés a csomagtérroló, a bevásárló szatyrokat és táskákat pedig akasztófül rögzíti. Az integrált tetősínek szintén alapárasak.

A kombi vásárlói intelligens motoros csomagtérajtót is rendelhetnek, amely magától felnyílik, ha érzékeli a Ceed intelligens jeladójának közelségét, megkönnyítve a tulajdonos dolgát, ha mindkét keze foglalt. Opcióként az utasteret a csomagtartótól elválasztó háló, valamint csomagrögzítő háló és csomagrendező sínrendszer is rendelhető.

**Futómű, vezethetőség**

**Európai utakra**

Az új Ceedet kifejezetten az európai utakra, az európai autóvezetők igényeit szem előtt tartva fejlesztettük. Rugózását és vezethetőségét úgy hangoltuk, hogy dinamizmusában és közvetlenségében egyaránt felülmúlja az elődmodellt. Ugyanakkor az új Ceed fejlesztése során kiemelt figyelmet szenteltünk a zajok és rezgések csillapításának, így a Ceed utastere minden eddiginél kifinomultabb környezetet kínál.

Az új, teljesen független felfüggesztés fürgébb, direktebb kormányreakciókat biztosít, amit az új rugók és az áthangolt csillapítás is támogat. A rugózás hangolása során figyelembe vettük az Európa-szerte rendkívül változatos útminőséget, így az autó megőrizte kényelmét, miközben csökkent az oldaldőlési hajlam, nagy sebességnél pedig javult az egyenesfutás.

Az első rugók 40 százalékkal keményebbek, az első kanyarstabilizátor merevsége 22%-kal csökkent. A kisebb tömegű motorok mellett ezek a módosítások közvetlenebb kormányreakciókat és mérsékelt oldaldőlést eredményeznek, csökkentik az alulkormányozottsági hajlamot, és fokozott tapadást biztosítanak. A hátsó rugók 10 százalékkal puhábbak, mint voltak, így a futómű hatékonyabban nyeli el a finomabb rezgéseket. Az új hátsó kanyarstabilizátor, a hosszlengőkarok új perselye, valamint a lengéscsillapítók új bekötései ívmenetben maximális irányíthatóságot szavatolnak.

Az új Ceed kormányműve elődjénél 17 százalékkal közvetlenebb, az elektromos rásegítésű szerkezet áttétele 12,7:1. Ütközéstől ütközésig mindössze 2,44-et forduló kormányával az új modell precízebben reagál a kormányparancsokra.

A feszesebb első rugók mellett a Ceed kezes, élvezetes vezethetőségét a 17 colos keréktárcsákhoz társítható Michelin Pilot Sport 4 abroncsokkal is lehet fokozni.

A Ceed technológiai tartalma az utasok szórakoztatása mellett a biztonsághoz is hozzájárul. Az elsőkerék-hajtású Ceed az elektronikus menetstabilizáló rendszer (ESC) mellett alapfelszerelésként kínálja a Kia járműstabilitás vezérlőjét (VSM) is. Ez lehetővé teszi a fékekkel szabályozott nyomatékirányítást is: a kiegészítő elektronikus vezetőtámogató rendszer az ívbelső kerekeket fékezve mérsékli az alulkormányozottságot, ami élvezetesebben és magabiztosabban vezethetővé teszi a Ceedet.

A kifinomultság, illetve a zajok és rezgések csillapítása prioritást élvezett a Ceed fejlesztése során. A mérnökök gondosan elemezték az utastér, a motor és a felfüggesztés szigetelésének minden tényezőjét, valamint a zajok és rezgések tovaterjedését elősegítő „útvonalakat”. Így lett vastagabb, hatékonyabb a műszerfal szigetelése, új, jobb a hangelnyelő a hátsó kerékíveknél, és az utastéri padlószőnyeg alatt is friss szigetelő réteg zárja ki a motor- és útzajt. A szélvédő újratervezett oldalsó tömítései és az ajtók körül alkalmazott új, alaposabb szigetelés a szélzaj csökkentéséhez járul hozzá. Az új Ceed így a teljes sebességtartományban csendesebb elődjénél; 60 km/óránál az útzaj 67,5 helyett 66,5 dB. A szélzaj is csökkent, 110 km/óránál a második generációs modell 64 dB-je helyett 63 dB mérhető.

A futómű és a karosszéria szintén kevésbé rezeg rossz minőségű útfelületen. A vastagabb hátsó kereszttartó és a hátsó utastér, valamint a csomagtér alatti padlószakaszok extra merevítése a hátsó tengelytől ébredő rezgések kioltásáért felelős. A felső motorburkolatnál, a szélvédő tövében rezgéscsillapító párnázatot helyeztek el.

A Ceed 1,6 literes ‘U3’ dízelmotorja (ld. ‘Motorok és sebességváltók’) egy sor olyan kiegészítő alkatrészt tartalmaz, amelyek kifejezetten a hangszigetelést és a kifinomult működést szolgálják: ilyen a vezérműszíj burkolata, az alsó motorburkolat, vagy az olajteknő burkolata.

**Motorok és sebességváltók**

**Az Euro 6d TEMP károsanyag-kibocsátási norma bevezetésekor új motorokkal lép színre a Kia**

Az új Ceed modellcsalád hajtásáról sokszínű motorpaletta gondoskodik. A benzines kínálatban megtalálható a Kia népszerű 1,0 literes T-GDi (közvetlen benzin-befecskendezéses, turbós) motorja. Az erőforrás legnagyobb teljesítménye 120 LE, maximális forgatónyomatéka 172 Nm. Károsanyag-kibocsátása akár 125 g/km, vagy 122 g/km az opciós ECO csomag megrendelése esetén (WLTP norma szerinti vegyes károsanyag-kibocsátási érték NEDC 2.0 szabványra visszaszámolva). Az ECO csomagról részletes információk a ‘Technológiák és funkciók’ fejezetben.

A korábbi 1.6 GDI motor helyébe lépő új ‘Kappa’ 1.4 T-GDi erőforrás legnagyobb teljesítménye 140 LE, ami a kisebb lökettérfogat ellenére 4 százalékkal több, mint elődjéé. A motor turbója a korábbinál szélesebb nyomatéksávot eredményez, így az erőforrás változatosabb menethelyzetekben mutat jobb gázreakciót, miközben károsanyag-kibocsátása is csökkent. A 242 Nm-es legnagyobb forgatónyomaték 1500-3200/perc fordulatszám-tartományban elérhető; a vegyes ciklus szerinti CO2-kibocsátás (WLTP norma szerinti mérésből visszaszámítva NEDC 2.0 szabványra) akár 125 g/km hétfokozatú duplakuplungos sebességváltó esetén. A kéziváltós modellek CO2-kibocsátása 130 g/km, vagy 128 g/km ECO csomaggal.

Az 1,0 és 1,4 literes T-GDi motorok károsanyag-kibocsátását részecskeszűrő is csökkenti, így az új Ceed teljesíti az Euro 6d TEMP norma követelményeit is.

A vásárlók a 100 lóerős, 134 Nm nyomatékú 1.4 literes MPi (hengerenkénti szívócső befecskendezéses) motort is választhatják. Ennek vegyes ciklus szerinti CO2 kibocsátása 142 g /km (WLTP szerint, NEDC 2.0-be visszaszámolva), vagy ECO csomaggal 137 g/km.

Az új Ceed emellett a Kia vadonatúj ‘U3’ dízelmotorját is megkapja. A legújabb, igen szigorú Euro 6d TEMP károsanyag-kibocsátási norma által előírtnál is kedvezőbb emisszióra képes új ‘U3’ 1.6 CRDi (közös nyomócsöves, közvetlen befecskendezéses) motor SCR aktív emissziószabályozási technológiát alkalmazva nagymértékben csökkenti a kibocsátott károsanyagok mennyiségét. Az új motor kevesebb szén-dioxidot, koromrészecskét és nitrogén-oxidot bocsát ki a Kia korábbi dízelmotorjainál. A 115 és 136 lóerős kivitelben választható, új 1,6 literes dízel kisebb teljesítményű kivitelének legnagyobb forgatónyomatéka kézi sebességváltóval társítva 280 Nm, duplakuplungos váltó esetén 300 Nm. A 136 lóerős verzió szintén 280 Nm nyomatékot ad le hatfokozatú kéziváltóval, míg hétfokozatú duplakuplungos váltóval 320 Nm áll rendelkezésre.

Az új motor kevesebb CO2-t bocsát ki, mint a Ceed motorkínálatának többi tagja. Hatfokozatú kézi kapcsolású sebességváltóval a 115 lóerős kivitel széndioxid-kibocsátása csupán 101 g/km (vegyes ciklus, WLTP, NEDC 2.0-be konvertálva), míg ECO csomaggal az érték 99 g/km. A kisebb teljesítményű motorral és duplakuplungos sebességváltóval szerelt modellek CO2-kibocsátása 105 g/km. A nagyobb teljesítményű variáns CO2-kibocsátása akár 106 g/km (104 g/km Eco csomag esetén) a kéziváltós, és 109 g/km a Kia duplakuplungos sebességváltóval szerelt modellváltozatok esetén.

Alapáron az összes motorhoz hatfokozatú kézi sebességváltó társul, illetve az új 1.4 T-GDi és 1.6 CRDi a Kia hétfokozatú duplakuplungos sebességváltójával is megrendelhető.

2019-től a Kia új ‘EcoDynamics+’ 48 voltos könnyűhibrid technológiája is elérhető lesz a Ceedhez, amivel tovább mérsékelhető a CO2-kibocsátás. Az ‘EcoDynamics+’ hajtáslánc egy 48 voltos akkumulátorról, a szíjhajtású generátort villanymotorként használva segít rá a gyorsításokra, és mozgás közben is aktív startstop funkcióval terjeszti ki még inkább a motor leállásainak időtartamát.

**Technológia és szolgáltatások**

**Műszaki innovációk**

Az új Kia Ceed lényege az innováció: a modell piacra kerülésekor kategóriája legmodernebb technológiai tartalommal bíró képviselőjének fog számítani.

Az utastérben új technológiák széles kínálata biztosít minden eddiginél magasabb szintű kényelmet és praktikumot. A 'lebegő' infotainment rendszer 7,0 colos érintőképernyővel szerelt audiorendszerrel, illetve 8,0 colos érintőképernyős navigációs rendszerrel is elérhető; utóbbi navigációs és Kia Connected szolgáltatásait a TomTom® biztosítja. A rendszer teljes körű okostelefon-integrációt is hordoz Apple CarPlay™ és Android Auto™ funkciókkal. Az Android Auto™ rendszer legalább Android 5.0 (Lollipop) vagy annál frissebb operációs rendszert használó okostelefonokkal kompatibilis. A Ceed Apple CarPlay™ rendszere az iPhone 5-tel, vagy annál újabb kiadású iPhone készülékekkel használható.

Az ügyfelek ezen túlmenően Clari-Fi zenei helyreállító technológiával rendelkező, nagyteljesítményű JBL Premium audiorendszert is rendelhetnek. Minden esetben alapfelszerelés a teljes körű Bluetooth okostelefon integráció, a szürkületérzékelős világításvezérlés és a kulcs nélküli nyitási és indítási rendszer.

A Drive Mode Select-tel kiválasztható normál vagy sport üzemmód segítségével a vezető testre szabhatja az autó által kínált vezetési élményt. A Drive Mode Select beállítása módosítja a kormányzás erőszükségletét, és a motorkarakterisztikát is. Normál üzemmódban a motor az üzemanyag-takarékos működést részesíti előnyben, és pihentetőbb kormányreakciókat ígér. Sportban feszesebb gázreakciók tesznek lehetővé fürgébb gyorsításokat (álló helyzetből vagy lendületből egyaránt), a kormányzás segédereje pedig csökken.

A feláras fűthető szélvédő (amely szinte láthatatlan fűtőszálak segítségével melegíti fel az üveget) még barátságosabbá teszi a Ceedet a téli hónapokban. A Kia által első ízben alkalmazott megoldással egy gombnyomásra megszabadulhat a jégtől és a párától. Az extrák listáján vezeték nélküli okostelefon töltő, fűthető, szellőztetett első ülések, valamint fűthető hátsó ülések is szerepelnek. A Ceed kombi vásárlói megrendelhetik a Kia intelligens motoros csomagtérajtó-mozgató rendszerét, amely kéz nélküli nyitással teszi még praktikusabbá a kombi használatát.

Ami a külső stíluselemeket illeti, az új Ceed alapkivitelben kínálja a frissen tervezett, 'jégkocka' stílusú LED-es nappali világítást. Ezek korábban csak a GT és GT Line modellekhez voltak elérhetők, és míg azoknál az első lökhárítóba süllyesztve helyezték el őket, most a Ceed modellcsalád minden tagjánál megtalálhatók a fényszórókban. Teljesen LED-es fényszórók is rendelhetők.

A Ceed rendelhető ECO csomagjába tartozó aktív lamellák a motor hűtési igényeitől függően nyílnak vagy záródnak: az autó aerodinamikai jellemzőit javító funkció csökkenti az üzemanyag-fogyasztást. Az ECO csomag része még a fenéklemez-burkolat és az ültetett felfüggesztés - amelyek a jármű alatti légáramlatok optimalizálását szolgálják -, valamint a csekély gördülési ellenállású Michelin abroncsszett. Az ötajtós és a kombi Ceed egyaránt megrendelhető ECO csomaggal.

**Biztonság**

**Új vezetőtámogató rendszerek**

Az alapfelszerelésként kínált hét légzsákon túl olyan fejlett vezetőtámogató technológiák állnak rendelkezésre, amelyek aktív biztonsági rendszerek segítségével mérséklik az ütközés kockázatát. Biztonsági alapfelszerelés az adaptív távolsági világítás, a vezető éberség-felügyeleti rendszer, a sávtartó, valamint az automata ütközés-megelőző berendezés is.

Az új Ceed az első Európában forgalmazott Kia modell, amelyet 2. szintű önvezető képességekkel. A sávkövető asszisztens nyomon követi a Ceed előtt haladó járműveket, valamint az útfelfestéseket, így tartva autópályán a forgalmi sávban az autót. A rendszer a gyorsítást, a lassítást és a kormányzást egyaránt szabályozza, az elöl haladók viselkedésétől függően - radarérzékelők segítségével tart biztonságos követési távolságot. A sávkövető asszisztens 0 és 130 km/óra között aktív.

A további vezetőtámogató rendszerek között megtalálható az intelligens sebességtartó automata stop&go funkcióval, a holttérfelügyeleti rendszer és hátsó keresztirányú forgalomfelügyelet, az automatikus parkolást segítő rendszer, valamint a ráfutásos ütközésre figyelmeztető berendezés részét képező gyalogosfelismerő, amely a kormány rezegtetésével figyelmeztet.

Az új Ceed minden egyes példányában alapfelszerelés a Kia jármű stabilitás szabályozási rendszere (VSM). A VSM fékezéskor és kanyarodás közben tapadásvesztés esetén a menetstabilizáló rendszer (ESC) szabályozásával segít a vezetőnek megőrizni uralmát járműve felett.

**Garancia és gyártás**

**A második negyedévtől kapható, 7 éves, 150 000 kilométeres garanciával**

Az új Kia Ceed gyártása 2018 második negyedévében indult a szlovákiai Zsolnán működő Kia üzemben. A második negyedév végétől Európa-szerte kapható Ceedre is érvényes a Kia minőségi ígérete, amit a piacvezető 7 éves, 150 000 kilométeres újautó-garancia testesít meg.

**Szerkesztői jegyzetek**

\* Források: ACEA, EU + EFTA országok

\*\* Üzemanyag-fogyasztás és károsanyag-kibocsátás: a hatótávolság normákat a globális harmonizált könnyű gépjármű teszteljárást (WLTP) követve számítottuk ki, majd azt visszaszámoltuk NEDC 2.0 normára.

**2018 KIA CEED – MŰSZAKI ADATOK**

**Karosszéria és futómű**

Ötajtós, ötszemélyes, önhordó acélkarosszéria. Dízel- vagy benzinüzemű, három- és négyhengeres erőforrások , elsőkerékhajtás, hatfokozatú kézi- vagy hétfokozatú duplakuplungos sebességváltó.

**Motorok**

**Benzin**

1,4 / 100 LE MPI benzinmotor

|  |  |
| --- | --- |
| Típus | Soros négyhengeres szívómotor |
| Lökettérfogat | 1,4 liter, 1368 cm3 |
| Furat x löket | 72.0 x 84.0 mm |
| Sűrítési viszony | 10.5:1 |
| Max teljesítmény | 100 LE (74 kW) @ 6000/perc |
| Max. nyomaték | 134 Nm @ 3500 /perc |
| Szelepek száma | 16 (hengerenként 4) |
| Üzemanyag-ellátó rendszer | Hengerenkénti befecskendezés |
| Károsanyagkibocsátási besorolás | Euro 6d TEMP |

1.0 liter / 120 LE T-GDI benzinmotor

|  |  |
| --- | --- |
| Típus | Soros háromhengeres turbós |
| Lökettérfogat | 1.0 liter, 998 cm3 |
| Furat x löket | 71.0 x 84.0 mm |
| Sűrítési viszony | 10,0:1 |
| Max teljesítmény | 120 LE (88 kW) @ 6000/perc |
| Max. nyomaték | 172 Nm 1500-4000/perc |
| Szelepek száma | 12 (hengerenként 4) |
| Üzemanyag-ellátó rendszer | Közvetlen befecskendezés |
| Károsanyagkibocsátási besorolás | Euro 6d TEMP |

1.4 liter / 140 LE T-GDI benzin

|  |  |
| --- | --- |
| Típus | Soros négyhengeres turbós |
| Lökettérfogat | 1.4 liter, 1353 cm3 |
| Furat x löket | 71.6 x 84.0 mm |
| Sűrítési viszony | 10,0:1 |
| Max teljesítmény | 140 LE (103 kW) @ 6000 /perc |
| Max. nyomaték | 242 Nm @ 1500-3200/perc |
| Szelepek száma | 16 (hengerenként 4) |
| Üzemanyag-ellátó rendszer | Közvetlen befecskendezés |
| Károsanyagkibocsátási besorolás | Euro 6d TEMP |

**Dízel**

1.6 liter / 115 LE U3 CRDi dízel

|  |  |
| --- | --- |
| Típus | Soros négyhengeres turbós |
| Lökettérfogat | 1,6 liter, 1598 cm3 |
| Furat x löket | 77.0 x 85.8 mm |
| Sűrítési viszony | 15.9:1 |
| Max teljesítmény | 115 LE (85 kW) @ 4000/perc |
| Max. nyomaték | 280 Nm @ 1500-2750/perc (6MT) |
|  | 300 Nm @ 1500-2500/perc (7DCT) |
| Szelepek száma | 16 (hengerenként 4) |
| Üzemanyag-ellátó rendszer | Közös nyomócsöves közvetlen befecskendezés |
| Károsanyagkibocsátási besorolás | Euro 6d TEMP |

1.6 liter / 136 LE U3 CRDi dízel

|  |  |
| --- | --- |
| Típus | Soros négyhengeres turbós |
| Lökettérfogat | 1,6 liter, 1598 cm3 |
| Furat x löket | 77.0 x 85.8 mm |
| Sűrítési viszony | 15.9:1 |
| Max teljesítmény | 136 LE (100 kW) @ 4000/perc |
| Max. nyomaték | 280 Nm @ 1500-3000/perc (6MT) |
|  | 320 Nm @ 2000-2250/perc (7DCT) |
| Szelepek száma | 16 (hengerenként 4) |
| Üzemanyag-ellátó rendszer | Közös nyomócsöves közvetlen befecskendezés |
| Károsanyagkibocsátási besorolás | Euro 6d TEMP |

**Sebességváltók**

Hatfokozatú kézi sebességváltó (MT)

Hétfokozatú, duplakuplungos sebességváltó (7DCT)

**Benzin**

|  |  |  |  |
| --- | --- | --- | --- |
|  | 1.4 MPI | 1.0 T-GDI | 1.4 T-GDI |
| kézi | Hatfokozatú kézi | Hatfokozatú kézi | Hatfokozatú kézi |
| automata | --- | --- | Hétfokozatú duplakuplungos |

**Dízel**

1,6 CRDi

kézi Hatfokozatú kézi

automata Hétfokozatú duplakuplungos

**Áttételek**

**Benzin**

1.4 MPI 1.0 T-GDi 1.4 T-GDi

MT MT MT 7DCT

1 3,769 3,615 3,615 3,929

2 2,045 1,955 1,962 2,318

3 1,370 1,286 1,257 2,043

4 1,036 0,971 0,951 1,070

5 0,893 0,775 0,778 0,822

6 0,774 0,639 0,633 0,884

7 --- --- --- 0,721

Hátramenet 3,700 3,700 3,583 5,304

Végáttétel 4,400 4,267 4,188 4,294

Végáttétel --- 4,059 3,941 ---

(ECO csomag)

**Dízel**

1,6 CRDi 1,6 CRDi

(kisteljesítményű) (nagyteljesítményű)

MT *MT\** 7DCT MT 7DCT

1 3,636 3,769 3,786 3,636 3,786

2 1,962 2,040 2,261 1,962 2,261

3 1,189 1,189 1,957 1,189 1,957

4 0,844 0,804 1,023 0,844 1,023

5 0,702 *0,660* 0,778 0,702 0,778

6 0,596 *0,549* 0,837 0,596 0,837

7 --- --- 0,681 --- 0,681

Hátramenet 3,583 *3,583* 5,074 3,583 5,074

Végáttétel 3,706 *3,250* 4,176 3,706 4,176

*\* Kézi sebességváltó ECO csomaggal*

**Hajtásláncok**

Elsőkerék-hajtás (minden modell)

**Felfüggesztés, lengéscsillapítás**

Elöl Segédvázra szerelt MacPherson rugóstagok, gáztöltésű lengéscsillapítókkal, kanyarstabilizátorral

Hátul Teljesen független, segédvázra szerelt kettős keresztlengőkarok, csavarrugók, gáztöltésű lengéscsillapítók, kanyarstabilizátorral

**Kormánymű**

Típus Fogasléces kormánymű elektromos rásegítéssel

Kormányáttétel 12,7:1

Kormányfordulatok száma 2,44

(ütközéstől ütközésig)

Fordulókör (m) 10,6

**Kerekek és abroncsok**

Alapkivitel Acél, 15 colos, 195/65 R15 abroncsokkal

Opció Könnyűfém, 16 colos, 205/55 R16 abroncsokkal

Könnyűfém, 17 colos, 225/45 R17 abroncsokkal

Pótkerék Abroncsjavító készlet vagy kisméretű szükségpótkerék

**Fékek**

1.4 MPI 1.0 T-GDi 1.4 T-GDi 1,6 CRDi

Méret, elöl (mm) 280 x 23 288 x 25 288 x 25 288 x 25

Típus, elöl Belső hűtésű tárcsák

Méret, hátul (mm) 272 x 10\* 272 x 10\* 272 x 10\* 272 x 10\*

Típus, hátul Tömör tárcsák

*\* 284 x 10 tömör hátsó féktárcsa elérhető, piactól és felszereltségtől függően*

**Külső méretek (mm)**

**Külső - ötajtós**

Teljes hosszúság 4310 Teljes szélesség\* 1800

Teljes magasság 1447 Tengelytáv 2650

Első túlnyúlás 880 Hátsó túlnyúlás 780

Első nyomtáv\*\* 1573 Hátsó nyomtáv\*\* 1581

Szabad hasmagasság 140

*\* külső tükrök nélkül*

*\*\* 15 colos keréktárcsák esetén*

**Külső - kombi**

Teljes hosszúság 4600 Teljes szélesség\* 1800

Teljes magasság 1465 Tengelytáv 2650

Első túlnyúlás 880 Hátsó túlnyúlás 1070

Első nyomtáv\*\* 1573 Hátsó nyomtáv\*\* 1581

Szabad hasmagasság 140

*\* külső tükrök nélkül*

*\*\* 15 colos keréktárcsák esetén*

**Belső méretek (mm)**

**Belső - ötajtós**

Első üléssor Második üléssor

Fejtér 987 968

Lábtér 1073 883

Válltér 1428 1406

Csípőtér 1370 1352

**Belső - kombi**

Első üléssor Második üléssor

Fejtér 987 968

Lábtér 1073 883

Válltér 1428 1406

Csípőtér 1370 1352

**Térfogatok**

Ferdehátú Kombi

Üzemanyagtartály 50 liter 50 liter

Csomagtartó (VDA) 395 liter 625 liter

…lehajtott hátsó ülésekkel 1291 liter 1694 liter

**Tömegek (kg)**

**Ötajtós**

1.4 MPI 1.0 T-GDi 1.4 T-GDi 1,6 CRDi

MT MT MT 7DCT MT 7DCT

Menetkész tömeg 1185 1222 1240 1270 1313 1340

Megengedett 1760 1800 1820 1850 1880 1900

legnagyobb

össztömeg

Legnagyobb 1200 1200 1000 1000 1200 1200

vontatható tömeg,

fékezett utánfutó

Legnagyobb - - 1410 1410 1500 1500

vontatható tömeg,

fékezett utánfutó\*

Legnagyobb 600 600 450 450 600 600

vontatható tömeg,

fékezetlen utánfutó

Vonószem terhelés 75 75 75 75 75 75

Tetőterhelés 80 80 80 80 80 80

*\* opciós vontatási csomag*

**Menetteljesítmények**

**Ötajtós**

Benzin

1.4 MPI 1.0 T-GDi 1.4 T-GDi

MT MT *MT\** MT *MT\** 7DCT

Végsebesség (km/óra) 183 190 *187* 210 *208* 205

Gyorsulás, 12,6 11,1 *11,3* 8,9 *9,1* 9,2

0-100 km/óra (mp)

*\* ECO csomaggal*

Dízel

1,6 CRDi 1,6 CRDi

(kisteljesítményű) (nagyteljesítményű)

MT *MT\** 7DCT MT *MT\** 7DCT

Végsebesség (km/óra) 192 *190* 192 200 *198* 200

Gyorsulás, 10,9 *11,0* 10,9 10,2 *10,4* 9,9

0-100 km/óra (mp)

*\* ECO csomaggal*

**Üzemanyag-fogyasztás és károsanyag-kibocsátás**

**Ötajtós**

Benzin

1.4 MPI 1.0 T-GDi 1.4 T-GDi

MT MT MT 7DCT

Üzemanyag-fogyasztás 6.0 ~ 6.2 5.4 ~ 5.6 5.6 ~ 5.9 5.5 ~ 5.7

(vegyes ciklus szerint,

L/100km)\*

CO2-kibocsátás 137 ~ 142 122 ~ 128 128 ~ 135 125 ~ 129

(vegyes ciklus szerint,

g/km)\*

Dízel

1,6 CRDi 1,6 CRDi

(kisteljesítményű) (nagyteljesítményű)

MT 7DCT MT 7DCT

Üzemanyag-fogyasztás 3.8 ~ 4.0 4.0 ~ 4.1 4.0 ~ 4.3 4.2 ~ 4.3

(vegyes ciklus szerint,

L/100km)\*

CO2-kibocsátás 99 ~ 104 107 ~ 109 104 ~ 111 111

(vegyes ciklus szerint,

g/km)\*

*\* Üzemanyag-fogyasztás és károsanyag-kibocsátás: a hatótávolság normákat a globális harmonizált könnyű gépjármű teszteljárást (WLTP) követve számítottuk ki, majd azt visszaszámoltuk NEDC 2.0 normára. Az értékek az adott jármű egyedi kivitelétől függően eltérő lehet.*

2018. június